
لا زال كلامنا في الجبائر. وذكرنا أن الجبيرة هي ما يوضع على العضو سواء كان من قبيل الألواح كحال الكسر لغرض إصلاحه، أو الخرق كقطعة القماش أو اللفاف أو الشاش التي توضع وغيرها في موارد الكسر، اللي هو انكسار العظم أو انفطاره، أو الجرح، اللي هو انشقاق الشق الذي يوجد في البدن ويخرج منه الدم، أو التقرح، واللي ما يسمى بالقرح، اللي هو السوائل اللي تخرج بسبب تقرح بعض الجروح.
ذكرنا في مسألة 132 أنه يعتبر في جواز المسح على الجبيرة أمور؛ يعني هاي المسألة تريد تتكلم عن: متى نتوضأ وضوءاً جبيرياً؟ الوضوء الجبيري، كما اتضح عندنا سابقاً، هو أن تتوضأ وضوءاً طبيعياً، لكن من توصل إلى مكان الجبيرة تمسح على الجبيرة بالعضو المبلل؛ يعني بدل غسلها، بدل ما تغسل المكان تمسح على المكان. هذا يسمى بالوضوء الجبيري أو ما يسمى بالمسح على الجبيرة. متى نتوضأ وضوءاً جبيرياً؟
ذكرنا ثلاثة شروط أو أمور معتبرة في الوضوء الجبيري. الشرط الأول المعتبر اللي ذكرناه سابقاً هو أنه لابد أن يكون في العضو كسر أو جرح أو قرح. يعني مثلاً أتوضأ وضوءاً جبيرياً بالمسح على الجبيرة في هاي الموارد الثلاثة فقط: لو موجود كسر، لو جرح، لو قرح. أما إذا كان السبب اللي يمنع من غسل العضو أو مسحه غير هاي الموارد، هذا لا يسمى وضوءاً جبيرياً، فلابد من أن يكون هناك في العضو كسر أو جرح أو قرح.
فإذا ما تمكن من غسل العضو أو مسحه لأمر آخر؛ يعني غير الكسر والجرح والقرح، ذكر لنا المصنف أمثلة له، مثل نجاسة العضو، كما لو كان عليه دم وتعذر إزالة الدم، لأن ما تمكنا من تطهيره؛ أما لأن احنا فاقدين الماء، أو أنه موجود الماء وما نقدر نستخدمه بسبب وجود ضرر على العضو، أو موجودة النجاسة وعندنا الماء ويصعب إزالتها بالماء، هاي مورد.
المورد الثاني: إذا لزم الضرر من استعمال الماء، فهو يمنعنا من أن نتوضأ وضوءاً طبيعياً اختيارياً.
المورد الثالث: أنه يوجد لصق أو حاجب كالقير أو الصبغ أو الكانولا، كما ذكرنا في هذا المثال، موجود على العضو. فهاي الموارد اللي ما نتمكن منها من إزالة هذا اللاصق بغير الحرج والمشقة النفسية، في جميع هاي الموارد يجري حكم الوضوء الجبيري، وإنما ينتقل الأمر إلى التيمم، بل يجب فيه ماذا؟ التيمم.
نعم، المصنف استدرك، قال: بالنسبة لللاصق الموجود بالعضو على طبيعة الدواء، مثل الدواء المسحوق (البودر) الذي يُلصق عليه الجروح، هذا يجري عليه حكم الجبيرة؛ لأن هو هذا في نفسه يعتبر جبيرة، فنقدر نتوضأ به وضوءاً جبيرياً. لكن أيضاً ذكر المصنف أنه اللاصق غير الدواء، مثل القير والصبغ أو الكانولا المتعارفة عندنا لغرض العلاج، هاي إذا كانت في مواضع التيمم، مثل الجبهة والجبين وظاهر الكفين، لابد يتعين أن نجمع بين التيمم والوضوء الجبيري.
إذا كانت الجبيرة موجودة بغير أعضاء التيمم نكتفي فقط بمن؟ بالتيمم؟ وإذا كانت موجودة في مواضع التيمم فلابد أن نجمع بين التيمم وبين الوضوء، أن نتوضأ وضوءاً جبيرياً بالمسح على الجبيرة بالعضو المبلل.
طبعا شنو السبب؟ ذكرنا سابقاً لعله احتمال تكون المكلف وظيفته التيمم وغير مطلوب من عنده الوضوء الجبيري، على اعتبار أن الجبيرة موجودة على أعضاء التيمم وقد لا يكون مطلوباً من عنده التيمم بل وظيفته ما هو؟ الوضوء الجبيري، فلهذا لابد أن يجمع بينهما. هذا كله تقدم عدنا سابقاً ذكرناه من باب الاستذكار.
شروط المسح على الجبيرة
الآن وصلنا إلى الشرط الثاني من الموارد التي تشترط وتعتبر في المسح على الجبيرة. قال المصنف: الثاني أن لا تزيد الجبيرة على المقدار المتعارف؛ يعني المتعارف عند الناس أنه اللي يحصل عنده جرح أو كسر أو قرح راح يلف الموضوع بالجبيرة، فلو كان مثلاً الجرح 10 سنتيم، إش قد إحنا نلف فوق الجرح؟ ما يقارب 20 سنتيم بحيث يحوي الجرح ويحوي ما حوله حتى ما يخرج الدم، لكن لو زاد عن هذا المقدار، كما لو كان الجرح 10 سنتيم واحنا شدينا الجبيرة أو اللفاف أو الشاش 30 سنتيم، هذا راح يصبح زائد عن المتعارف، فلابد أن نرفع المقدار الزائد. فلو كان الجرح 10cm يمكن تكفيه 15cm هذا المتعارف نبقيه، أما الزائد عليه لابد من رفعه.
شنو السبب؟ لأن هذا بقائه راح يمنع من وصول الماء على العضو السليم، واحنا المطلوب من عندنا العضو السليم يغسل بالماء. نعم، بس موطن الجرح استثنيناه إحنا من الغسل بسبب وجود الجبيرة، وما حوله من الجرح والقرح والكسر، أما غيره من العضو السليم لابد من إيصال الماء إلى البشرة.
فلهذا المصنف قال: ألا تزيد الجبيرة على المقدار المتعارف عند الناس، وإلا -يعني لو زادت- وجب رفع المقدار الزائد من الجبيرة وغسل الموضع السليم تحته؛ كما مثلنا: لو كان الجرح 10 سنتيم، والمتعارف شده بمقدار 20 سنتيم، واحنا شديناه بمقدار 30 سنتيم، لابد أن نرفع العشرة ونغسل الموضع السليم الموجود تحته حتى نتأكد من وصول الماء لعضو البشرة.
وغسل الموضع السليم تحته؛ يعني تحت المقدار الزائد، إذا كان مما يُغسل -يعني لو كان من أعضاء الوضوء التي يجب غسلها كالوجه واليدين- أو مما يُمسح -مما يُمسح من هو؟ مقدم الرأس وظاهر القدمين- ومسحه إذا كان مما يُمسح.
وإن لم يتمكن من رفعه؛ إذا المكلف من خلى الجبيرة بعد ما كان عنده قدرة واستطاعة على أن يرفع هذا المقدار الزائد. وإن لم يتمكن -أي المكلف- من رفعه، أي من رفع هذا المقدار الزائد، أو كان فيه حرج؛ يعني كان يقدر يرفعه بس طريقة رفعه تسبب له آلاماً أو مشقة نفسية أو ضرر على الموضع السليم، أو الضرر (يعني المشقة البدنية)، يعني يحصل عنده نوع من أنواع الضرر والمشقة في بدنه، وهذا الضرر يحصل على الموضع السليم؛ يعني الموضع الذي ليس فيه إصابة للجرح أو القرح أو الكسر (الموضع المصاب هو موضع الجبيرة، والموضع السليم هو أعضاء البدن الأخرى التي ليست فيها الجبيرة)، فلو كان يصيبه ضرر على الموضع السليم نفسه، حينئذ سقط الوضوء ووجب التيمم؛ لأنه بعد ما تكون وظيفة المكلف هي الإتيان بالوضوء الجبيري، لأن احنا عندنا قاعدة شرعية: كل مورد يسبب ضرر أو حرج فهو ساقط، لقاعدة (لا ضرر ولا حرج).
فما دام هو يصيبه حرج شديد ما يقدر يتحمله أو يصيبه ضرر، فاحنا عندنا قاعدة (لا ضرر ولا ضرار) و﴿وما جعل عليكم في الدين من حرج﴾ (الحج: 78)، هاي القاعدة راح تسقط، فبعد ما تكون وظيفة المكلف الأولية هي أن يتوضأ بالوضوء؛ لأن الوضوء راح يستلزمنا الحرج والضرر، إنما تكون وظيفته هي التيمم، فلهذا قال: سقط الوضوء ووجب التيمم.
هذا متى؟ إذا لم تكن الجبيرة في مواضعه؛ يعني ما كانت موجودة مواضع الجبيرة للقرح والكسر أو الجرح على مواضع التيمم. من هي مواضع التيمم؟ يعني الجبهة وظاهر الكفين، فنقله تيمم فقط.
والإلا -يعني إذا كانت الجبيرة في موضع التيمم- فحينئذ الأحوط وجوباً الجمع بين التيمم وبين الوضوء الجبيري. يعني لو كان موجودة الجبيرة في موضع التيمم اللي هو الجبهة وظاهر الكفين، فالأحوط وجوباً أن يجمع المكلف بين: أولاً يتيمم، وثانياً يرجع يتوضأ بالوضوء الجبيري.
شنو وجه الاحتياط؟ علم إجمالي، أنه ما نعرف ما هي الوظيفة المقررة له، قد تكون هي التيمم والمطلوب منا أن يتيمم، وقد تكون هي الوضوء الجبيري، فلأن العلم الإجمالي منجز ويجب امتثاله، لابد للمكلف أن يقوم بكلا الأمرين؛ فإذا كان مطلوب منا التيمم فهو قد أتى به، وإذا كان مطلوب منا الوضوء الجبيري فهو أيضاً قد أتى به.
ولو كان رفعه -أي رفع المقدار الزائد- وغسل الموضع السليم، ولو كان رفعه، أي رفع المقدار الزائد وغسل الموضع السليم أو مسحه (أو يعني في مواضع المسح مثل مقدم الرأس وظاهر القدمين) يستلزم ضرراً؛ يعني إذا نريد نرفع المقدار الزائد ونريد نغسل الموضع السليم راح يتضرر الموضع المصاب، أو كان مسحه -يعني رفع مواطن الجبيرة في مواضع المسح ومسحه- هذا يستلزم ضرراً على نفس الموضع المصاب، من هو الموضع المصاب؟ نقصد به موضع الكسر أو الجرح أو القرح، يعني إذا رفعنا الجبيرة راح يتاذى الجرح أو يتاذى الكسر أو القرح يتاذى، فحينئذ ماذا نفعل؟ قال: إذا كان يستلزم ضرراً على نفس الموضع.
هذا خلاصة الشرط الثاني، أنه لابد أن الجبيرة ما تزيد على المقدار المتعارف، وإلا إذا زادت لابد من رفعها ونغسل الموضع السليم اللي هو الموجود تحته، سواء كان من مواضع الغسل أو من مواضع المسح. وإذا ما تمكنا من رفعه أو كان رفعه بحرج أو ضرر على الموضع السليم، راح يسقط الوضوء وتنتقل وظيفتنا إلى من؟ إلى التيمم. وهذا متى قلنا؟ إذا لم تكن الجبيرة في مواضع التيمم، وإلا إذا كانت في مواضع التيمم فالأحوط وجوباً أن يجمع بين التيمم والوضوء الجبيري تنجيزاً للعلم الإجمالي.
أن يكون الجرح في مواضع الوضوء
الثالث من الأمور المعتبرة والمشترطة في الوضوء الجبيري: أن يكون الجرح ونحوه من قبيل الكسر أو القرح في نفس مواضع التيمم؛ يعني يكون الجبيرة اللي نتوضأ بها وضوءاً جبيرياً يكون موجودة بعضو التيمم، مثل من؟ مثل الوجه، اليدين، مقدم الرأس، ظاهر القدمين، هاي اللي إحنا نسميها أعضاء الوضوء، لابد يكون موجود فيها.
قال: أن يكون الجرح ونحوه في نفس مواضع الوضوء، فلو كان في غيرها، يعني لو كان عندنا جبيرة بس مو بمواضع الوضوء، كما لو كان عندنا جبيرة بالرقبة، أو موجودة بالعضد من اليد فوق المرفق، أو موجودة عندنا جبيرة بالساق فوق القدم (مو موجودة على نفس القدم اللي هو عضو الوضوء، بل موجودة فوق القدم، فوق فوق القدم، واضح؟)، هذا يسمونه وجود جبيرة في غير مواضع الوضوء.
إذا كان موجودة الجبيرة في غير مواضع الوضوء وكان الوضوء يضر به، وكان مما يضر به الوضوء -يعني إحنا عندنا جبيرة بس وصول الماء لنفس البدن هو يسبب ضرر على الرقبة، أو مثلاً عندنا جبيرة على الساق مو على القدم، لا، على الساق، يعني على غير عضو الوضوء، بس نفس وصول الماء للبدن يسبب الضرر- ما دام اكو ضرر تسقط الوظيفة الأولية، وبعد ما تكون وظيفة المكلف هي الوضوء، لأن إحنا قلنا كل حكم شرعي يستلزم الحرج أو الضرر يسقط، تنتقل وظيفتته لمن؟ لوظيفة البدن، بدل الوضوء ما هو؟ التيمم، فلهذا تعين عليه التيمم.
وكذلك، يعني وكذلك يتعين عليه التيمم، وكذلك الحال فيما إذا كان الجرح أو نحوه مثل الكسر أو القرح في جزء من أعضاء الوضوء؛ يعني موجود الجرح والقرح والكسر في أعضاء الوضوء، سواء كان الوجه أو اليدين أو مقدم الرأس أو ظاهر القدمين، نعم، أو كان الجرح ونحوه في جزء من أعضاء الوضوء وكان مما يضر به غسل جزء آخر اتفاقاً!
يعني هو في الحقيقة الجبيرة موجودة على عضو الوضوء، بس مو نفس العضو المصاب هو يتضرر، إنما اكو عضو آخر هو اللي يتضرر؛ كما لو كانت الجبيرة في مثلاً على اليد بس إذا غسلت اليد لعله الكتف يتضرر، أو كانت على القدم بس إذا مسحت القدم راح مثلا يتضرر من هو؟ الساق. اتفاقاً؛ اتفاقاً يعني من باب المصادفة، هذا يحصل بالحالات المرضية اللي يكون نفس وصول الماء للبدن هو فيه ضرر. فحينئذ ما هي الوظيفة؟ أعطانا المصنف مثال: كما إذا كان الجرح في إصبعه واتفق، يعني صادف أنه يعني جرح الإصبع يتضرر بغسل الذراع.
إحنا الجبيرة موجودة بالإصبع، لو غسلنا الذراع راح يتضرر؛ كما إذا كان الجرح في إصبعه واتفق أنه يعني جرح الإصبع يتضرر بغسل الذراع، يعني مو نفس غسل الإصبع هو اللي يتضرر، غسل الذراع هو يسبب الضرر له. كما إذا كان الجرح في إصبعه واتفق أنه يعني جرح الإصبع بغسل شنو؟ الذراع. إذا غسلنا الذراع راح الإصبع يتضرر، فحينئذ يتعين التيمم في مثل ذلك أيضاً، يعني نفس الوظيفة ما دام تصيبه بالضرر اللي هو الوضوء، بعد ما تكون وظيفة المكلف الاختيارية هو ماذا؟ الوضوء؛ لأنه كل حكم شرعي مع الضرر يسقط فننتقل للبدل، وهو ما هو؟ التيمم.
إذاً، الخلاصة: صار عندنا ثلاثة شروط معتبرة بالوضوء الجبيري. يعني إذا سائل سألني، قال لي: نحن شو وقت نتوضأ وضوءاً جبيرياً؟ شو وقت نمسح على الجبيرة؟ أن قل له: نريد منك ثلاثة أمور معتبرة، نريد منك أنه:
1. تكون الجبيرة في العضو هي من قبيل الكسر أو الجرح أو القرح فقط.
2. أنه الجبيرة ما تزيد على المقدار المتعارف.
3. أن يكون الجرح في نفس مواضع الوضوء ويصيبه الضرر، أو كان موجود الجرح في مواضعه لكن عضو آخر...
حكم الجبيرة المستوعبة
مسألة 133 قال المصنف: إذا كانت الجبيرة مستوعبة للعضو، لو كان إحنا عندنا جبيرة، سواء كانت من قبيل اللوح أو الخرقة أو القماش أو اللفاف، مستوعبة للعضو، شنو يعني مستوعبة للعضو؟ يعني محيطة وشاملة لتمام العضو، يعني تغطي كل العضو. كما لو كان عندنا الجبيرة تغطي الوجه كله، أو عندنا جبيرة تغطي تمام اليد (يعني من فوق المرفق إلى رؤوس الأصابع)، هاي يسموها مستوعبة. المستوعب يعني المحيط والشامل لتمام العضو، كما إذا كان تمام الوجه هو مشدود بالجبيرة، أو إحدى اليدين، كما يعني مثلاً اليد اليمنى أو اليد اليسرى مشدودة من المرفق إلى رؤوس الأصابع بحيث إن الجبيرة محيطة وشاملة لتمام العضو، أو الرجلين، يعني إحدى الرجلين، يعني يقصد به ظاهر القدمين مجبراً (عليه الجبيرة وملفوف من أو أحد الرجلين يكون من أطراف الأصابع إلى الكعب).
فحينئذ شنو هذا الحكم؟ قال المصنف: جرى عليه حكم الجبيرة غير المستوعبة على المختار؛ يعني نجري عليه حالها حال الجبيرة غير المستوعبة وغير المحيطة والشاملة للعضو، وحكمها ما هو العضو اللي مر علينا سابقاً؟ لو كان عندنا جبيرة على بعض العضو وغير مستوعبة وشاملة لتمام العضو، كان وظيفتنا شنو بيها؟ نتوضأ وضوءاً جبيرياً ونمسح على مكان الجبيرة بالعضو المبلل.
المصنف رأيه أن الجبيرة المستوعبة حكمها حكم غير المستوعبة، يعني نتوضأ فقط بها بشنو؟ وضوء جبيري ونمسح على الجبيرة بالعضو المبلل. وكذلك لو كانت الجبيرة على عضو المسح فقط، العضو الرطب المبلل نمر به ونمسح عضو المسح، سواء كان مقدم الرأس أو ظاهر القدمين.
يبقى المصنف ماذا قال؟ قال: على المختار. ليش المصنف قال على المختار؟ لأن الحقيقة هاي المسألة فيها آراء عند الفقهاء مختلفة. المصنف يريد يقول: أنا اختياري من هاي الآراء أنه حكم الجبيرة المستوعبة حالها حال غير المستوعبة، أنه الوظيفة بها تكون وضوءاً جبيرياً بالمسح أو الغسل بالعضو المبلل؛ لأنه المختار من الرأي في هاي المسאلة أنه رأي هكذا، إشارة إلى أن هاي المسألة محل خلاف.
مثلا نذكر لكم السيد الخوئي قدس سره ذهب إلى أنه في موارد الجبيرة... المصنف رأيه أنه يكفي فقط منو؟ الوضوء الجبيري، فلهذا المصنف قال: على المختار، لأن هاي المسألة محل خلاف، فبعضهم قال: يجب الجمع بين الوضوء الجبيري والتيمم، والبعض قال: هو يكفيه الوضوء الجبيري، ورأي المصنف أنه يكفي.
هذا بالنسبة لمن لو استوعب تمام العضو. وأما مع استيعاب الجبيرة لتمام الأعضاء؛ يعني عندنا جبيرة مشدودة على تمام وجميع وكل أعضاء الوضوء، كما لو كان هذا الشخص وجهه مجبر واليدين مجبر والراس مجبر، مقدم الرأس وظاهر القدمين مجبر، هذا يسموه استيعاب الجبيرة لتمام الأعضاء، كل أعضاء الوضوء من الوجه واليدين وظاهر القدمين ومقدم الرأس كلها مجبرة، هذا فرض.
الفرض الثاني: إذا كان استيعاب الجبيرة لمعظم أعضاء الوضوء، يعني مو كلها لا، معظمها، كما لو كانت الجبيرة موجودة على الوجه بتمامه واليدين بتمامها فقط، هذا يسموه استيعاب الجبيرة لمعظم أعضاء الوضوء.
هنا شنو الحكم؟ المصنف قال: الأحوط وجوباً أن نجمع بين الوضوء بالمسح على الجبيرة وبين التيمم؛ يعني وظيفتنا من باب الاحتياط الوجوبي أن نجمع بين الوظيفتين، هم نتوضأ وضوءاً جبيرياً ونمسح على الجبيرة بالعضو المبلل، وأيضاً نضيف له ماذا؟ التيمم.
يعني مثلاً يمسح على الجبيرة التي تغطي الوجه بدل من غسلها بالماي، ويجيب إيده اللي هو العضو المبلل ويمسح بيها على الوجه. فمن يمسح على الجبيرة التي تغطي الوجه بدل من أن يغسلها، وكذلك يمسح على الجبيرة التي تغطي اليدين بدل من أن يغسلها، بدل من غسلهما، ويمسح على الجبيرة التي تغطي راسه أو ظاهر قدميه، هاي لو كانت الجبيرة مستوعبة لتمام الأعضاء.
ثم بعد ذلك بعد ما ينتهي ينتقل لمن إلى التيمم، يضرب بكفيه المجبرتين على التراب ويمسح بها الجبهتين ويمسح بها ظاهر الكفين.
طبعا شنو الوجه في ذلك؟ وجه الاحتياط الوجوبي أيضاً لوجود علم إجمالي منجز، لأن ما نعلم هل الوظيفة المطلوبة من المكلف هي الوضوء الجبيري بالمسح على الجبيرة بالعضو المبلل أو المطلوب منه التيمم؟ فلأن العلم الإجمالي منجز، فلا بد أن نأتي بالوظيفتين، فإذا كان المطلوب في العلم الواقعي هو التيمم فإحنا قد أتينا بالتيمم، وإذا كان المطلوب هو الوضوء الجبيري فنحن أيضاً قد أتينا بالوضوء الجبيري.
إذاً، المصنف رأيه أنه إذا كانت الجبيرة مستوعبة لعضو لأحد الأعضاء، سواء كان تمام وجه أو يدين أو أحد يدين أو أحد رجلين، فحكم العضو المستوعب للجبيرة حكمه حكم غير المستوعبه، إنه فقط يتوضأ وضوءاً جبيرياً. وإذا كان الاستيعاب للجبيرة لتمام الأعضاء، يعني لكلها أو معظمها، فالأحوط وجوباً أن يجمع بين الوضوء الجبيري بالمسح على الجبيرة بالعضو المبلل وبين التيمم.
المسح برطوبة الجبيرة
مسألة 134: إذا كانت الجبيرة في الكف مستوعبة لها؛ يعني لو فرضنا إحنا عندنا جرح أو تقرح أو كسر في الكف، والجبيرة من لفيناها على الكف استوعبت لتمام الكف، يعني هي محيطة الجبيرة تحيط وشامله لتمام الكف تغطي كل الكف. ومسح المتوضئ عليها، يعني اللي يريد يتوضأ راح يمسح على الجبيرة بالعضو المبلل عندما تكون وظيفته الوضوء الجبيري.
الوضوء الجبيري معناه أنه نمسح على الجبيرة اللي هي ظاهر الكف بالعضو المبلل بدل عن غسل العضو، لأن المفروض الكف موجود به جبيرة فما نقدر نغسله، فبدل من أن نغسل العضو راح نمسح عليه بالعضو المبلل.
فهنا المصنف يريد يذكر لنا شرط، يقول: اللازم عندما نمسح إحنا -بعد ما الكف كان بجبيرة ومسحنا عليه- يقول: اللازم أن يمسح راسه ورجليه بهذه الرطوبة؛ يعني إحنا مو نجيب العضو المبلل، العضو المبلل نمسح بيه على ظاهر الكف، ظاهر الكف بجبيرة، من راح نمسح بيه على هذا العضو المبلل راح البلل ينتقل لمن؟ للجبيرة الموجودة على ظاهر الكف، من نريد نثبت ونمسح مقدمة الراس أو ظاهر القدمين راح نمسح بالكف والكف موجود بيه جبيرة، وهاي الجبيرة من مسحنا عليها بالعضو المبلل صارت بها رطوبة، نريدك تمسح بهاي الرطوبة المتبقية، الرطوبة المتبقية على الجبيرة تمسح بها.
فلهذا المصنف قال: اللازم أن يمسح راسه ورجليه بهذه الرطوبة؛ يا رطوبة يقصد؟ يقصد الرطوبة العالقة على الجبيرة اللي جتنا من المسح بالعضو المبلل، هاي الرطوبة اللي تعلق على الجبيرة نريد نريدك تمسح بها ظاهر الراس ومقدم الرجلين، مقدم الراس وظاهر الرجلين لابد أن نمسح بهاي الرطوبة، لا أن نمسح برطوبة خارجية، يعني ما يصح نجيب رطوبة من الخارج من الماء أو من ماء جديد، ما يصح. لماذا؟ لأن أنتم تعلمون أنه حتى بالوضوء الاختياري من نريد نمسح ظاهر مقدم الراس وظاهر القدمين، فإحنا هناك اشترطنا: لابد أن يكون المسح ببلة ماء الوضوء. فهنا نفس الكلام: لابد أن يكون المسح ببلة الوضوء ولا نأتي بماء جديد. فنريدك تمسح رأسك ورجليك بالرطوبة اللي علقت على الجبيرة من خلال مسحها بالعضو المبلل، لا أن تأتي برطوبة خارجية من ماء جديد وإلا سوف يبطل الوضوء.
نعم، المصنف قال: الأحوط الأولى. من باب الاحتياط الأولى فيما إذا لم تكن مستوعبة لها؛ يعني إذا لم تكن الجبيرة مستوعبة لها، يعني شاملة ومحيطة للكف، في هذا المورد من باب الاحتياط الأولى أن يمسح بغير موضع الجبيرة؛ يعني يمسح بموضع الكف اللي ما فيه جبيرة. يعني إحنا عندنا هذا الكف مثلاً نصف الكف بجبيرة، وخلينا نفرض الباقي ما بجبيرة اللي هو بعض الأصابع. طبعا أنت إذا تريد تمسح مقدم الراس وظهر القدمين لك حق تمسح حتى بالجبيرة الموجودة يكفي. بس المصنف يقول: من باب الاحتياط الأولى، لا تمسح بالجزء اللي بجبيرة، امسح بالجزء اللي ما بجبيرة اللي هو شنو؟ الأصابع مثلاً.
بس هذا من باب الاحتياط الأولى، لهذا قال المصنف: والأحوط الأولى فيما إذا لم تكن مستوعبة لها، يعني لم تكن الجبيرة مستوعبة للكف، أن يمسح بغير مواضع الجبيرة، يعني يمسح بموضع الكف اللي ما فيه جبيرة، فيمسح مقدم راسه أو ظاهر قدميه بواسطة هاي الرطوبة الموجودة على الجزء المكشوف من الكف، على الجزء المكشوف من الكف اللي ما تغطيه الجبيرة. نريدك تمسح بهذا الجزء، بس هذا مو واجب، وإنما من باب الاحتياط الأولى، بمعنى أن المكلف لو أراد يمسح على الجبيرة هم وضوءه أيضاً صحيح لا مانع من ذلك، لكن من باب الاحتياط الأولى يمسح بالجزء اللي ما بجبيرة أفضل مما يمسح بالجزء اللي بجبيرة، لأن هذا الماء راح يكون أكثر هو من بلة ماء الوضوء، نعم.
حكم براء صاحب الجبيرة
مسألة 135. هاي المسألة ايش راح تتكلم؟ راح تتكلم لنا عن فروض ثلاثة، هاي الفروض الثلاثة يسموها أنه صاحب الجبيرة إذا حصل عنده الشفاء والبرء من المرض. يعني إحنا ايش وقت نتوضأ وضوءاً جبيرياً؟ عندما تكون عندنا جرح أو قرح أو كسر فمعذورين فنتوضأ وضوءاً جبيرياً. ما مسموح لك أنت تتوضأ وضوءاً جبيرياً، كون ترجع للوضوء الاختياري. بس هنا السؤال: شو وقت نعيد الوضوء بالوظيفة الجديدة؟ واش وقت ما نعيد الوضوء بل نكتفي بالوضوء السابق اللي أتيناه عن طريق الجبيرة؟
إحنا عندنا ثلاثة فروض راح يذكر لنا اياها المصنف:
الفرض الأول: قال: إذا برأ (البرء بمعنى الشفاء، يعني إذا شفي ذو الجبيرة، يعني صاحب الجبيرة، جرحه انقطع، الكسر زال عنه، قام يقدر يحرك العضو، أو التقرح اختفى، هذا يسموه برء) ذو الجبيرة، لكن شوكت؟ هو انشفى من الجبيرة في ضيق الوقت للصلاة؛ يعني مثلاً هو لم يبقى له على شروق الشمس مثلاً صباحاً إلا خمس دقائق، يعني استيقظ صباحاً شاف أنه نفسه أنه برأ وشفي من الجبيرة، بس ما عنده إلا خمس دقائق وتطلع الشمس، هذا يسموه ضيق وقت.
طبعا هو إذا كان متوضئاً بالوضوء الجبيري، هل يلزم عليه إعادة الوضوء أو لا؟ قال المصنف: إذا برأ ذو الجبيرة في ضيق الوقت للصلاة أجزأه وضوءه؛ يا هو الوضوء السابق اللي توضأ وضوءاً جبيرياً، هو توضأ وضوءاً جبيرياً وتبين أن الوقت ضيق، إذا عاد بالوضوء الاختياري راح يلزم منه رفع الجبيرة، ثم بعد ذلك يرجع يتوضأ مرة أخرى، في خلال هاي المدة هو متبقي له خمس دقائق راح يخرج الوقت وتطلع الشمس، فهنا ماذا يفعل؟ نقول: وهو متوضئ وضوءاً جبيرياً نقول له: يجزيك ويكفيك الوضوء بعد ما كو حاجة.
طبعا شنو السبب؟ السبب ضيق الوقت، لأن المطلوب من المكلف شرعاً إيجاد الصلاة في ضمن الوقت الشرعي، فإذا أي فعل أي فعل يسبب خروج وقت الصلاة وعدم إتيانها بوقتها يزال، فنقول له: بعد ما واجب عليك تعيده بالوضوء الاختياري، يكفيك الوضوء الجبيري اللي أنت... سواء برأ في أثناء الوضوء -يعني حصل الشفاء أثناء ما يتوضأ وضوءاً جبيرياً- أو بعده -أو بعد ما انتهى من الوضوء الجبيري حصل عنده الشفاء- هنا لا فرق في كل الموردين أنه يجزيه الوضوء الجبيري ويكفيه، ولا إعادة لإعادة الوضوء بالوضوء الاختياري.
وكذلك سواء كان قبل الصلاة -يعني قبل لا يصلي- أو في اثنائها -أو في أثناء الصلاة حصل البرء والشفاء- أو بعدها -أو بعد انتهاء الصلاة- في كل هذه الموارد يكفيه الوضوء الجبيري ولا حاجة إلى إعادة الوضوء بالوضوء الاختياري. نعم، وقال المصنف: ولا تجب عليه إعادته؛ يعني لا تجب على المكلف اللي توضأ بالوضوء الجبيري أن يرفع الجبيرة ويرجع يعيد الوضوء بالوضوء الاختياري. نعم، ولا تجب عليه إعادته، أي إعادة الوضوء لغير ذات الوقت كالصلوات الآتية، كما لو مثلاً هو برأ وشفي في ضيق الوقت لصلاة العصر وتوضأ وضوءاً جبيرياً، حينئذ لا تجب عليه إعادة الوضوء لصلاة المغرب، لماذا؟ لان إحنا نقول له هذا الوضوء الجبيري مالك مثل ما كفاك لصلاة العصر أيضاً يكفيك لمن؟ لصلاة المغرب، ما كو حاجة ترفع الجبيرة وتتوضأ مرة ثانية الوضوء الاختياري لأجل صلاة المغرب.
فلهذا قال: ولا تجب عليه -يعني على المتوضئ- إعادته، يعني إعادة الوضوء لغير ذات الوقت، يعني لغير الصلاة التي كانت محكومة بضيق الوقت، كما لو مثلاً كانت المحكومة بضيق الوقت صلاة العصر وتوضينا لها وضوء الجبيرة، كالصلوات الآتية مثل منو؟ صلاة المغرب اللي راح تأتينا، أنقله أنقله لا، هذا نفس الوضوء الجبيري اللي توضيته للعصر يكفيك للمغرب ولا حاجة لإعادته بالوضوء الاختياري كالصلوات الآتية.
لكن هذا متى يكون؟ يكون في الموارد التي يكون تكليف المكلف فيه هو الوضوء جبيرة. يعني إش وقت إحنا قلنا المكلف يتوضأ وضوءاً جبيرياً؟ إذا تذكرون، عندما يكون الجبيرة... عندما تكون الجبيرة في غير مواضع التيمم، يعني في غير الجبهة وظاهر الكفين، كما لو كانت في ذراعه، كما لو كانت في راسه الجبيرة، كما لو كانت في ظاهر قدميه، هاي يسموها غير مواضع التيمم، كل ما تكون الجبيرة في غير مواضع التيمم وظيفة المكلف هو الوضوء الجبيري فقط، فما دام وظيفته الوضوء الجبيري نقول له: بعد ما كو حاجة تعيده بالوضوء الاختياري، ما كو حاجة أيضاً ترفع الجبيرة. هذا في الموارد التي يكون تكليف المكلف فيها...
وأما في الموارد اللي يجمع بها المكلف بين الوضوء الجبيري والتيمم (طبعا إذا تذكرون، إحنا متى قلنا يجمع بين الأمرين؟ عندما تكون الجبيرة موجودة على أعضاء التيمم، لو موجودة الجبيرة على الجبهة لو موجودة على ظاهر الكفين). وأما الموارد التي جمع فيها بين الوضوء الجبيرة والتيمم، كما قلنا في الموارد التي يكون فيها الجبيرة على مواضع التيمم، فلابد من إعادة الوضوء للأعمال التالية، يعني لو كانت الجبيرة موجودة على ظاهر... على الجبهة أو على ظاهر الكفين، أنقله وضوء الجبير القديم ما يكفيك، لازم شو تسوي؟ لازم ترفع الجبيرة وتعيده بالوضوء الاختياري الاختياري، يعني تغسل كالوضوء الاعتيادي.
هسه يقول: شنو شنو السبب؟ يعني أنتم بالمواضع اللي كان المطلوب بها مني وضوء جبيري قلتم قلتم يكفيك الوضوء الجبيري لغير ذات الصلاة غير ذات الوقت كالصلوات الآتية، فما طالبتوني أن أعيد الوضوء بالطريقة الاختيارية، لكن في الموارد اللي موجودة فيها الجبيرة في مواضع التيمم وكانت وظيفتي الجمع بين الوضوء الجبيري والتيمم، قلتم أنه الوضوء الجبيري يكفيك لصلاة الوقت، بينما الصلوات الآتية ما يكفيك، كون تعيده، كون تجيب وضوء جديد بوضوء اختياري بعد رفع الجبيرة، شنو السبب؟
السبب في ذلك لأن إحنا ما عندنا معلومية بصحة وضوءه فيه، لأنه إحنا سابقاً كنا دائماً من تكون الجبيرة بمواضع التيمم يصير علم إجمالي، ما ندري هل المطلوب وضوء جبيري أو مطلوب تيمم، فقلنا أن نقول للمكلف شو تسوي؟ شنو وظيفتك؟ قلنا له: وظيفتك تجمع، اجمع بين الأمرين. الآن، الآن إذا كانت الجبيرة في أعضاء التيمم ووظيفتك الجمع بين الوضوء الجبيري والتيمم، الوضوء الجبيري اللي سابقاً توضيته يكفيك لصلاة ذات الوقت اللي كان ضيق وقتها، أما الصلوات الآتية ما عندنا معلومية أنه يكفيك لها، ما عندنا معلومية أن وضوءك صحيح، احتمال وظيفتك السابقة كانت التيمم والآن يمكنك استعمال الماء، فبعد ما يكفيك التيمم كنت تتوضأ وضوءاً جبيرياً، واحتمال أن وظيفتك السابقة من كانت عندك عندك الجبيرة على العضو كانت وظيفتك هو وضوء جبيري، لكن هذا هو مجرد احتمال ما عندنا تيقن به. فلو كانت وظيفتك وضوءاً جبيرياً كان يكفيك السابق، لكن الآن إحنا ما عندنا معلومية شنو وظيفتك السابقة، هاي عدم المعلومية منين اجتي؟ بسبب وجود الجبيرة على أعضاء التيمم، فكان عندنا علم إجمالي، قد تكون مطلوب منك تيمم، قد يكون مطلوب منك وضوء جبيري.
الآن بعد بعد انتهاء الجبيرة وشفائها وبرئها، هل يكفيك هذه الوظيفة السابقة التي أنت أتيت بها، اللي هو الجمع بين الأمرين، هل تكفيك للصلوات والأعمال الآتية؟ ما عندنا معلومية. فبسبب عدم معلومية صحة وضوءه، فاحتمال تكون وظيفته السابقة كانت التيمم فقط، والآن بعد يمكنه استعمال الماء، فبعد ما يحق له يتيمم، كون يتوضأ وضوءاً جبيرياً، أو احتمال تكون وظيفته السابقة هي الوضوء الجبيري وهو يكفيه الآن، فلعدم المعلومية نقول له: الأعمال الآتية كون تتوضأ لها وضوءاً جديداً على الطريقة الاختيارية، يعني ترفع الجبيرة وتتوضأ وضوءاً طبيعياً. نعم، واضحة إن شاء الله؟
راح أعيدكم اياها لأنها شوية مسألة دقيقة: الآن إحنا عندنا صاحب جبيرة وبضيق وقت وبرأ وانشفى وهو متوضئ وضوءاً جبيرياً. هل يقول: هذا الوضوء اللي توضيته وضوء جبيري يكفيني لو لازم أرفع الجبيرة وأتوضأ وضوءاً اختياريّاً؟ نقول له: يكفيك ما دام ضيق وقت عندك يكفيك، سواء صار البرء والشفاء أثناء الوضوء، بعد الوضوء، قبل الصلاة، بعد الصلاة، ما يجب عليك إعادة الوضوء.
زين، راح يسالنا يرجع مرة سؤال آخر. يقول: هذا الوضوء الجبيري اللي أنا توضيته يكفيني للصلوات الآتية؟ لأن أنا توضيته لصلاة العصر اللي وقتها ضيق، يكفينا صلاة المغرب؟ شو نقول له؟ نقول له: نعم يكفيك، لا تجب عليك إعادة الوضوء الاختياري الجديد على الطريقة الاعتيادية الطبيعية لصلاة المغرب، بس متى؟ متى نقول له هكذا؟ نقول هذا عندما تكون الجبيرة في غير مواضع التيمم، يعني كان المطلوب منا في سابق فقط وضوء جبيري. فنقول: هذا الوضوء الجبيري بالمسح على الجبيرة يكفيك لصلاة المغرب. وأما لو كانت الجبيرة موجودة على مواضع التيمم فشنو نقول له؟ نقول له: أنت وظيفتك كان مطلوب منك أمرون: وضوء جبيري وتيمم، وهذا يكفيك صلاة العصر اللي جان وقتها ضيق، بس ما عندنا معلومية يكفيك لمن؟ لصلاة المغرب الآتية، فلهذا ايش راح نطالبك؟ نقول لك: لابد من إعادة الوضوء للأعمال الآتية، من هي الأعمال الآتية؟ مثل صلاة المغرب. صلاة المغرب بعد ما تكتفي بها بالوضوء بالوضوء الجبير اللي توضيته اللي صار لصلاة العصر، فلهذا قال المصنف: ولا تجب عليه إعادته، أي إعادة الوضوء لغير ذات الوقت، يعني للصلاة غير ذات الوقت للصلوات الآتية، فما لو هو توضأ وضوءاً جبيرياً لصلاة العصر، نقول له: لا تعيدها لصلاة المغرب، يكفيك. في الموارد... هذا متى؟ في الموارد التي يكون تكليفه فيه الوضوء الجبيري فقط.
متى يكون المكلف مطلوب منه وضوء جبيري فقط؟ عندما تكون الجبيرة في غير مواضع التيمم، هاي قيدوه حتى تعرفوه. ثم قال: وأما الموارد التي فيها جمع بين وضوء جبيري وتيمم (نسأل سؤال: متى يكون المكلف مطلوب منا وضوء جبيري مع تيمم؟ قيدها: عندما تكون في موارد أنه الجبيرة موجودة في مواضع التيمم اللي هي الجبهة وظهر القدمين)، فحينئذ الوضوء الجبيري يكفيك بس للعصر، بس ما يكفيك للأعمال الآتية مثل صلاة المغرب، فلا بد من إعادة الوضوء للأعمال...
طبعا المصنف قال: أعمال، ما قال: صلاة، تلاحظون؟ قال: أعمال، ما قال: صلاة، ليش؟ لأن يريد يشير أنه سواء كانت هاي الأعمال هي من قبيل الصلاة أو غيرها، سواء كانت للصلاة الواجبة أو الصلاة المستحبة. فهاي فالأعمال تشمل الصلاة الواجبة والصلاة المستحبة، تشمل ما هو مشروط بالطهارة للصلاة وغيرها. أما الأعمال الآتية، تلاحظون؟ في المورد الأول قال: الصلوات الآتية. في هذا المورد قال: الأعمال الآتية. الأعمال الآتية حتى يشمل الصلاة الواجبة والصلاة المستحبة، فقال: الأعمال الآتية.
طبعا شنو السبب؟ السبب وضحناه، قلنا: لأن ما عندنا معلومية بصحة وضوءه، لِاحتمال أن المطلوب منا سابقاً فقط تيمم، والآن هو يقدر يستعمل الماء، بعد ما يحق له يكتفي بالتيمم، كون يتوضأ وضوءاً طبيعياً. نعم، مطلوب منه وضوء جبيري ويكفي له هاي الصلاة، بس هذا مجرد احتمال ما عندنا اطمئنان أو يقين به. هذا انتهينا من الفرض.
الآن راح نجي فرض جديد. الفرض الثاني: وهكذا، يعني شنو هكذا؟ يعني لا تجب إعادة الوضوء لصلاة ذات الوقت لو شفي وبرأ صاحب الجبيرة، وتجب إعادة الوضوء في... طبعا في في موارد الجمع، يعني لا تجب عليه إعادة الوضوء في موارد الوضوء الجبيري، وتجب عليه إعادة الوضوء في الموارد التي يجب فيها الجمع بين الوضوء الجبيري والتيمم، نفس هذا الحكم في في فرض جديد وهو أنه لو برأ، يعني شوفي يا صاحب الجبيرة، في سعة الوقت، هو توضأ وضوءاً جبيرياً لصلاة العصر وصلاة العصر وقتها واسع مو ضيق، نسأل الآن سؤال: هذا الوضوء الجبيري مع صلاة العصر يكفيك لصلاة المغرب لو إلا نرجع نرفع الجبيرة ونتوضأ وضوءاً اختيارياً طبيعيّاً؟ المصنف يقول: لا تجب إعادة الوضوء لغير ذات الوقت اللي هي صلاة العصر، وإذا كان مطلوب منك وضوء جبيري، وتجب إعادته إذا كان المطلوب منك موارد جمع بين الوضوء الجبيري والتيمم.
نفس الحكم السابق بالفرض الأول ما فرض ضيق الوقت، ياتي بهذا الفرض الجديد، وهو فيما لو برئ في سعة الوقت. قال: الوقت يعني الوقت يسع للطهارة والصلاة. قال: وهكذا لو برأ في سعة الوقت بعد إتمام الوضوء، هذا الفرض الثاني.
الفرض الثالث: وأما إذا برأ، يعني مع سعة الوقت في أثناء الوضوء. تلاحظون هناك برأ بعد الوضوء في الفرض الثاني (بعد إتمام الوضوء، شوفوا الفرض الثاني). الفرض الثالث شيفرق عن الفرض الثاني؟ الفرض الثاني برأ من الجبيرة في سعة الوقت بعد انتهاء وتمام الوضوء. هذا الفرض الثالث برأ من الجبيرة في سعة الوقت لكن في أثناء الوضوء، في أثناء الوضوء، يعني بعده جاي يغسل اليدين ولاحظ أنه قد برأ من الجبيرة. هنا لابد من استئناف الوضوء، يعني لابد من قطع العمل وإعادته من جديد بوضوء اختياري طبيعي من دون ماذا؟ من دون جبيرة.
طبعا مرات الفقيه يقول: استئناف، ومرات يقول: إعادة. شنو الفرق بين استئناف الوضوء وفرق بين إعادة الوضوء؟
الاستئناف يعني تقطع العمل وتعيده من جديد، يعني تقطع الوضوء وتعيده بوضوء جديد من جديد.
الإعادة معناه إتمام العمل وإعادته من جديد.
فالفقيه من يقول: استأنف، استأنف العمل، يعني اقطع العمل وعيده من جديد. وإذا قال لك: يجب عليك إعادة العمل، يعني اتمم العمل، اتممه وأعيده من جديد. هذا الفرق بين الاستئناف والإعادة. لكن مرات أيضاً يحصل تسامح من قبل بعض الفقهاء ويستعمل للاستئناف بمكان الإعادة، لأنهما بالحقيقة ترى لهن معنى واحد، معناهن هو أن العمل يجب الإتيان به من جديد. لكن بالدقة العلمية يوجد فرق بين الاستئناف والإعادة؛ الاستئناف قطع مع إتيان بالجديد، بينما الإعادة إتمام العمل والإتيان به من جديد.
هنا المصنف قال: لابد من استئناف الوضوء، يعني قطع الوضوء وإعادته من جديد، أو يعود إلى غسل البشرة التي مسح على جبيرتها إذا لم تفت منه الموالاة؛ يعني هو غسل وجهه وغسل إيده اليمنى مثلاً كما لو كانت الجبيرة موجودة على اليد اليمنى ومسح عليها بالعضو المبلل وتوضأ عليها وضوءاً جبيرياً، غسل الوجه ومسح على إيده اليمنى، وصل إلى اليد اليسرى وشاف أنه الجبيرة انشفت من اليد اليمنى، هنا شو نقول له؟ نقول له: ارفع الجبيرة مالتك من اليد اليمنى، من اليد اليمنى، من اليد اليمنى، والموالاة بعدها موجودة، يعني يعني ما مو ما موجود فاصل زمني طويل بحيث أعضاء الوضوء تجف، فنقول له: بس ارفع الجبيرة من أيدك اليمنى وارجع اغسل اليمنى فقط، ولا تعيد الوجه، لا تعيد الوجه، الوجه اللي غسلته صحيح، ارفع الجبيرة من أيدك اليمنى وارجع اغسل اليمنى، ثم بعدين اغسل اليسرى وكمل وضوءك وامسح مقدم الرأس وظاهر القدمين.
لهذا قال المصنف: أو العودة، أو العود إلى غسل البشرة، يعني بعد، طبعا بعد رفع الجبيرة عنها، كما لو كانت الجبيرة موجودة على العضو اليمينة، وهو غسل وجهه ومسح على اليمنة وراح لليسرى يلا شاف أن ترى الجبيرة انشفت، أنقله: ارجع لليمنة، ارفع الجبيرة واغسلها وارتقي ارجع لليسرى اغسل اليسرى ثم كمل وضوءك على نهايته. أو بس هذا متى؟ إذا لم تفت الموالاة.
وإحنا الموالاة مرت علينا سابقاً بمعنى التتابع العرفي وعدم جفاف تمام أعضاء الوضوء السابقة كالوجه أو اليد اليمنى في مثالنا. أما إذا فاتت الموالاة، يعني وجهه يبس واليد اليمنى يبست، أنقله بعد: لابد من إعادة الوضوء من جديد.
أما مسألة 136 فياتي الكلام عنها والحمد لله رب العالمين، وصلى الله على محمد وآله الطاهرين.




